ועדת החינוך, התרבות והספורט, כנסת 23, פרוטוקול מספר 115, 2020-12-01 00:00

רם שפע: שלום לכולם, אני מתכבד לפתוח את הדיון.

רם שפע: התכנסנו לדון ספציפית בנושא תקנות מספר 9, שבעיקר עוסקות בחזרתם ללימודים של כיתות ה' ו-ו'.

רם שפע: אני מייד אעשה סדר ואגיד מה הדברים שחשוב לנו מאוד להתייחס אליהם כשינויים נדרשים בהמשך, אבל אסביר את העניין הטכני-משפטי, לפני שניכנס למהות.

רם שפע: כיתות ה'-ו' – זה התקנות - זה שקיבלנו היום.

רם שפע: אני מזכיר לכם שבעקבות הפרצה או הצורך שלנו לעשות וידוא בנושא הקנסות אז חשוב לנו לאשר כל פעם את התקנות ולא להגיע למצב שזה נפתח עוד פעם, לא לאשר או לדרוש שינויים, אבל בהקשר הזה – לא להשאיר את זה פתוח, בלי הצבעה.

רם שפע: לכן אנחנו נצביע על תקנות 9.

רם שפע: מחר אנחנו מקיימים דיון נפרד על תקנות מספר 10 כשבעצם מדברות על התיכון, כשברקע ברור לנו שיגיעו גם התקנות הבאות, הסעיף הבא, על חטיבת הביניים, כיתות ז'-ט'.

רם שפע: זה בהיבט המשפטי.

רם שפע: בעניין המהותי אני רוצה לומר: אני באמת שמח, בכנות, שאחרי הרבה מאוד זמן, חודשים, של שיחות בוועדה, של שיח ורעיונות שלי תחת כל עץ רענן ובכל מקום שאפשר – שצריך להחזיר את מערכת החינוך לפעולה, לאט לאט יותר ויותר אנשים הצטרפו לשיח הזה, גם שר החינוך.

רם שפע: בהקשר הזה אני מברך על הדחיפה ועל ההליכה קדימה ולא ההישארות במדרון האחורי, שצריך להחזיר את התלמידים ובהקדם, תחת מתווים הדוקים עם שמירה קפדנית על הבריאות.

רם שפע: אני חושב גם שבאופן יחסי אנחנו רואים הצלחה הרבה יותר גדולה מההימורים של ההתחלה – ראינו את זה בגנים, אנחנו רואים את זה בכיתות א' עד ד', ודאי גם תכף נקבל את הנתונים על שאר הגילאים – ונראה שבתקווה גדולה התחלואה לא עלתה כמו שהיא עלתה ב-1 לספטמבר.

רם שפע: אז פתחו את הכול, ועכשיו פתחו את זה בצורה יותר מבוקרת.

רם שפע: ואני חושב שאחת המטרות שלנו היא להגדיר את המערכת החינוכית כחיונית, כדי שאם יהיה חס וחלילה, לא עלינו, סגר שלישי – מערכת החינוך תישאר פתוחה, התלמידים והתלמידות לא יחזרו לבית.

רם שפע: יכול להיות שנצמצם פעילות כדי לוודא שאנחנו מותאמים לסגר, אבל בוודאי לא לסגור עוד פעם את המערכת.

רם שפע: חלק מהביקורות שאנחנו שומעים מהשטח והניסיון שלנו להתאים את מה שקורה במציאות להחלטות הקבינט – יש כמה דברים שאנחנו רוצים לוודא, שקבינט הקורונה ייקח בחשבון.

רם שפע: אחד, כמובן – לאשר כמה שיותר מהר באופן רשמי את החזרה של כיתות ז'-ט', זה מאוד מאוד חשוב.

רם שפע: זה עדיין כמה מאות אלפי תלמידים שעדיין לא יצאו מהריבוע, שעדיין בזום, ובאמת באמת בתקווה גדולה שהם יוכלו לחזור ביום ראשון, ושהקבינט יחליט על כך ממש מחר או מחרתיים.

רם שפע: נושא שני שאנחנו מקבלים עליו פניות מכול מקום וגם יש בו המון היגיון זו הבקשה שלנו, הקריאה, לאשר עוד איזושהי אפשרות למפעילים חיצוניים – למישהו שמגיע מחוץ לבית הספר לפגוש את התלמידים, כמובן – עם מינימום מעברים בין בתי ספר, אבל כן, מאוד חשוב לנו להתחיל להרחיב מעט יותר את האפשרויות החינוכיות שהתלמידים האלה יכולים לקבל, ולא להישאר רק במסגרת השיעורים המקצועיים שכרגע הם מקבלים.

רם שפע: זה יכול להיות מישהו מתוך בית הספר, מהצוות הקבוע – יש גם הרבה כאלה.

רם שפע: אבל העיקר, בתקווה שהקבינט ישמע אותנו ויאפשר עוד איזשהו פתח למפעילים נוספים.

רם שפע: בנוסף יש את המגבלה הקשוחה שיש בה היגיון אבל חייבים לדון בה – של שתי קפסולות, שתי קבוצות – הרבה מאוד מנהלי בית ספר, ואני מדבר ספציפית על התיכון שזה יותר רלוונטי לדיון של מחר – של תקנת 10, אבל אני רוצה שכולם יבינו את זה.

רם שפע: מאוד מאוד קשה למנהלים להצליח לתמרן רק בתוך שתי קבוצות.

רם שפע: זה מייצר מגבלה אולי חריפה מדי, ולכן נשמע ממנהלים, אם יש פה, אבל זה משהו שמחר בדיון אנחנו רוצים לבדוק אם יש אפשרות לעשות בו שינוי.

רם שפע: יכול להיות שנקבל קריאת כיוון מהקבינט שהוא מוכן לדון בזה.

רם שפע: אבל זה נושא מאוד משמעותי.

רם שפע: הנושא היותר כבד הוא כמובן כל מודל הרמזור – בעיקר בדיקה האם ההתאמה למערכת החינוך – ואגב, הראשון שדרש את זה הוא שר הביטחון בני גנץ, ויזהר שי ולשמחתי גם השר גלנט הבין שצריך לקחת לשם את מערכת החינוך, זה מייצר אפשרויות פתיחה מאוד משמעותיות.

רם שפע: אני מקווה שאנחנו מצליחים לשים לב שזה לא פוגע ברשויות יותר מוחלשות, שהיכולת שלהם מן הסתם להתמודד עם כל המגיפה היא יותר דלה, ואז הם יכולים למצוא את עצמם מוגדרים אדומים או כתומים, והמערכת שלהם תישאר סגורה.

רם שפע: אז כמו שאמרו אצלנו: ירוק ונאפשר לו, אדום ונעזור לו – רק צריך לוודא שעוזרים לערים האדומות כדי שהן יוכלו לייצר שם חינוך כמו שצריך.

רם שפע: אז אלה בעצם ארבעת הסעיפים המשמעותיים: החזרת ז'-ט', בדיקה של מודל הרמזור, אפשרות למפעילים חיצוניים ושאלה מחודשת לגבי המגבלה של שתי הקפסולות.

רם שפע: נשמע כאן גורמים שאולי יציפו נקודות מסוימות שאנחנו לא מודעים להן, אבל אלה הדברים המרכזיים שאנחנו סימנו.

עופר כסיף: נושא חשוב – עצרתי עכשיו בחוץ, יש חבר'ה מהצופים שמתכוננים להיות שם ימים שלמים – כך הם אמרו לי.

עופר כסיף: אני מציע ומבקש שנעלה פה בהקדם את סוגיית תנועות הנוער.

עופר כסיף: לא יכול להיות שתנועות הנוער מושבתות כמעט לחלוטין.

עופר כסיף: זה אסון.

עופר כסיף: כולנו יודעים למה זה גורם.

עופר כסיף: זה מגדיל את הצרות הצרורות שקיימות גם ככה בעניינים של אלכוהוליזם וסמים וכל מה שנובע מפנאי שאין מה לעשות בו מפני שהכול סגור.

עופר כסיף: תנועות הנוער, אני לא מפתיע פה אף אחד, כל תנועות הנוער – זה כל תנועות הנוער ככלל, בלי קשר אם לעמדותיהן הן MUST לא יכול להיות שהן ככה מופקרות.

רם שפע: רק תיקון סמנטי מהותי – כשאתה אומר תנועות נוער זה תמיד תנועות וארגוני נוער, כי בעצם הם נותנים אותו מענה, כמעט.

רם שפע: הן שונות אבל הם נותנים מענה דומה כי אם מישהו הולך לנוער מד"א או ל "אחריי", שהוא ארגון נוער, הוא מקבל חינוכית מענים דומים, למרות ההבדל.

רם שפע: אבל חד משמעית – מסכים אתך בהחלט.

רם שפע: הוספתי את זה לרשימה אם כי יש לומר שזה לא בתוך התקנות האלה שעוסקות בחינוך הפורמלי.

רם שפע: אבל כתפיסה מהותית, חד משמעית – הגיע הזמן.

רם שפע: יכול להיות שמחר נוכל להקדיש לזה, לבדיקה של הנושא הזה של המתווה של הבלתי פורמלי.

אסתי ורהפטיג: אני רק רוצה להבהיר שהנושא של תנועות הנוער הוא כן חלק מהתקנות האלה.

אסתי ורהפטיג: כרגע הוא לא אפשרי באמת, כחלק מהכלל שלא מאפשר הפעלת מוסד המקיים פעילות חינוך.

אסתי ורהפטיג: תנועת נוער גם נחשבת מוסד כזה, והיא לא אחד החריגים שהותרו.

אסתי ורהפטיג: לכן כרגע הפעילות שלהם לא מותרת.

רם שפע: כלומר, זה כן חלק מהתיקונים שאנחנו יכולים להציע מחר.

 << דובר >> מירב ישראלי: לא.

 << דובר >> מירב ישראלי: למעשה היום.

 << דובר >> מירב ישראלי: תיקון מספר 9 מאריך את כל התקנות.

 << דובר >> מירב ישראלי: הפרשנות שלנו, של הלשכה המשפטית, היא שכשיש סעיף שמאריך את כל התקנות – כל התקנות נפתחות לדיון, בעצם.

רם שפע: ומחר?

 << דובר >> מירב ישראלי: מחר זה תיקון מספר 10 שאם נאשר היום אז תיקון מספר 10 הוא מוגבל, הוא רק על דברים מסוימים.

רם שפע: הבנתי.

רם שפע: אבל בכל מקרה התוקף של התקנות, גם 9 וגם 10 – זה עד יום שבת.

 << דובר >> מירב ישראלי: נכון.

רם שפע: כך שבכל מקרה אנחנו יכולים להציג את אותם דברים שאנחנו דורשים לתקן.

רם שפע: אפשר לתקן אותם אחרי זה.

 << דובר >> מירב ישראלי: אכן.

 << דובר >> מירב ישראלי: בדיוק.

רם שפע: אז במהות של הדיון – אם אנחנו נגיד עכשיו שאנחנו רוצים להוסיף את הבלתי פורמלי או מחר – זה לא משנה, כי גם ככה התקנות יצטרכו להשתנות.

 << דובר >> מירב ישראלי: עקרונית אפשר לכאורה לא לאשר את הסעיף הזה, אבל אז, כמובן, כל הנושא של החינוך הבלתי פורמלי נפתח, אז זה לא משהו שאני משערת שתרצו לעשות.

רם שפע: ברור.

רם שפע: נרצה, אבל אנחנו אחראים.

קריאות: - - -

רם שפע: זה נושא חשוב מאוד.

רם שפע: אנחנו פוגשים אין ספור תנועות וארגוני נוער, ומדברים אתי, בצדק, בלי סוף אנשים.

 << דובר >> מירב ישראלי: אז אני רק אזכיר שבסיבובים הראשונים של הדיונים על התקנות היו לנו הרבה הערות על סעיפים שבעצם הרבה זמן לא נדונו, כי כל פעם פותחים ומביאים נושאים ספציפיים, אבל הייתה לנו הערה מהותית על הסעיף של האיסור על החינוך הבלתי פורמלי, שכמעט שם הכול קבוע בחוזר מנכ"ל ולא בתקנות.

 << דובר >> מירב ישראלי: רצינו פירוט יותר גדול גם לגבי הקריטריונים - - -

רם שפע: וקיבלנו או לא?

 << דובר >> מירב ישראלי: לא, עדיין לא.

 << דובר >> מירב ישראלי: הסעיף הזה – לא נגעו בו, בינתיים.

אסתי ורהפטיג: את מתכוונת לסעיף של ההתנדבות?

 << דובר >> מירב ישראלי: כן.

 << דובר >> מירב ישראלי: הסעיף של הבלתי פורמלי.

 << דובר >> מירב ישראלי: יש שם שתי אפשרויות.

אסתי ורהפטיג: האיסור על פעילות של בלתי פורמלי הוא בעצם מכוח תקנה 2, כרגע.

 << דובר >> מירב ישראלי: כן, אבל יש לך תקנה שמאפשרת שני סוגים של פעילויות.

 << דובר >> מירב ישראלי: כבר אומר לאיזו תקנה אני מתכוונת.

 << דובר >> מירב ישראלי: יש ממש סעיף שעוסק בשתי האופציות של הרשויות המקומיות להפעיל - - -

קריאה: זה 28.

 << דובר >> מירב ישראלי: אז 28 עוסק בפעילות חינוך בלתי פורמלית לפי סעיף 10ג' (9) ו-(13), שזה שתי אופציות מאוד מסוימות של הרשויות המקומיות להפעיל פעילות רווחה וכו', וזה הדבר היחידי שכרגע אפשרי, וגם – כפי שאתם רואים – זה "לצרכים ולמטרות שקבע המנהל הכללי של המשרד להשכלה גבוהה ומשלימה ובהתאם לתנאים שקבע ובכפוף להוראות המנהל".

 << דובר >> מירב ישראלי: זאת אומרת, הכול פה ברמה של חוזר מנכ"ל.

 << דובר >> מירב ישראלי: ההערה הייתה גם לגבי הפעילויות עצמן, שזו הערה מהותית מה צריך לפתוח ומה לא, אבל גם הערה לגבי זה שהרבה מהדברים האלה צריכים להיות ברמה של התקנות, הפרמטרים, ולא ברמה של חוזר מנכ"ל.

 << דובר >> מירב ישראלי: אני חושבת שאפילו נאמר מצד הממשלה שיש להם כוונה לתקן את הסעיף הזה בנושא הזה.

רם שפע: אוקיי.

רם שפע: אז בעצם, אם נקבל את מבוקשנו – אז בתקנות הבאות שמחר או מחרתיים יטופלו אנחנו אמורים לראות בזה - - -

 << דובר >> מירב ישראלי: אם אכן יפתחו עוד דברים של הבלתי פורמלי – אז כן.

עופר כסיף: מתי זה אמור להתקבל?

רם שפע: לא חייבים לקבל את זה, אבל הקבינט מתכנס מחר או מחרתיים, אני לא יודע סופית.

 << דובר >> מירב ישראלי: בסוף השבוע הזה, כנראה.

אסתי ורהפטיג: כרגע אני מנסה להבין מה בדיוק הבקשה של הוועדה.

אסתי ורהפטיג: אני רק רוצה לומר שהאמירות האלה היו בשלבים מאוד מוקדמים, ובנושא הזה לא נעשה שינוי.

אסתי ורהפטיג: אני גם אומרת שכרגע אין משהו על הפרק שעומד להשתנות בהקשר הזה, לפחות לא עכשיו בתיקון הקרוב.

אסתי ורהפטיג: אני מנסה להבין את בקשת הוועדה, רק אם תוכלו לחדד.

 << דובר >> מירב ישראלי: היו כל מיני הערות קודמות שאולי צריך לעשות בהן באמת דיון מחודש, אולי כשהתקנות החדשות יגיעו.

רם שפע: למה שלא מחר?

רם שפע: נזמין לכאן את נציגי החינוך הבלתי פורמלי, את התנועות והארגונים, נבין מה יש בתוך החוזר - - -

אסתי ורהפטיג: אני רק אבהיר שהחוזר מתייחס לאותה פעילות שמותרת – של רשויות מקומיות, פעילויות רווחתיות, דברים שהם באמת התנדבות – לעזור לאדם במצוקה, דברים כאלה.

אסתי ורהפטיג: זה לא הפעילויות של תנועות הנוער.

 << דובר >> מירב ישראלי: אבל ההערה הייתה עקרונית – שבכל מקרה דברים מהסוג הזה צריכים להיות בתקנות ולא בחוזר מנכ"ל.

 << דובר >> מירב ישראלי: לגבי הרחבת הפעילויות – זה כמובן עניין של מדיניות.

רם שפע: ברור, ברור.

רם שפע: אנחנו נדון בזה בינינו עוד היום.

רם שפע: בסדר גמור.

רם שפע: האם מישהו ממשרד החינוך רוצה להתייחס?

רם שפע: הייתי רוצה מאוד לשמוע מנהלי בתי ספר שנמצאים אתנו.

רם שפע: אני רואה שגם השלטון המקומי פה.

אסף מנוחין: אני יותר בהקשר של האפשרות של תלמידי י"ג-י"ד שנמצאים במוסדות של צעירים בסיכון - - -

רם שפע: זה פעילות המשך.

רם שפע: אין לנו הערה על זה בתקנות.

רם שפע: אתה יכול להיות שבע רצון, בקיצור.

רם שפע: אבל אם אתה רוצה שאנחנו נעיר הערה, אני יכול גם לעשות את זה.

אסף מנוחין: לא, אני חושב שזה נכון.

אסף מנוחין: צעירים בסיכון, צעירים מאוכלוסייה של רקע סוציו-אקונומי קשה, אני חושב שצריך לעזור להם ככל שניתן.

אסף מנוחין: כרגע בתקנות מדובר על תלמידים שנמצאים במוסדות או בוגרי מוסדות של צעירים בסיכון.

אסף מנוחין: אני בעד.

אינה זלצמן: לי אין התייחסות לתקנות.

אינה זלצמן: אתם נשמעים מקוטעים.

אינה זלצמן: אין לי הערות.

רם שפע: האם אתם לוקחים בחשבון את זה שמחר אנחנו רוצים להביא פה לשולחן לסדר היום אפשרויות לבחון חלק מהשינויים שדיברתי עליהם בהתחלה?

אינה זלצמן: לא כל כך שמענו אותך, והתנתקנו כמה פעמים.

אינה זלצמן: אז ברשותך אני אנסה להשלים כי היו בעיות תקשורת.

רם שפע: אז אני אחזור.

רם שפע: אני אגיד ארבעה דברים שאנחנו מתייחסים אליהם כמאוד משמעותיים, שצריך לקחת בחשבון ולשקול אם לעשות בהם שינוי.

רם שפע: קודם כל, כמובן – ההחזרה של כיתות ז'-ט', להחליט את זה מחר או מחרתיים ולאפשר להם לחזור כמה שיותר מהר, בתחילת השבוע הבא כמו שכבר נדון.

רם שפע: דבר שני, וזו נקודה קריטית – לאפשר איזושהי פעילות של מפעילים חיצוניים, גם אם זה מצוות בית הספר, אבל מעבר לשיעורים המקצועיים – לתת שם פתח וטיפה להרחיב את האפשרויות האלה.

רם שפע: נקודה שלישית – אמרתי מקודם, הסיפור של שתי קפסולות מייצר הגבלה מאוד מאוד קשוחה שמקשה על מנהלי בתי הספר, ותכף נשמע.

רם שפע: ממה שאני מבין זה ממש אירוע שמייצר להם חוסר יכולת להתמודד עם התקנות.

רם שפע: אני מבין את ההיגיון הבריאותי אבל יכול להיות שברמת האיזון עברנו את הרף.

רם שפע: הנושא הרביעי – החינוך הבלתי פורמלי, תנועות וארגוני נוער – להתחיל להבין שגם הם צריכים לחזור לפעילות כחלק מסך האפשרויות של הפתיחה.

רם שפע: ברור לי שצריך למצוא את המודל, אם עושים את זה, שצריך להיות מודל מאוד מוקפד, אבל החניכים והחניכות לא היו בפעילות כבר חודשים ארוכים, וגם התנועות והארגונים עצמם קורסים כלכלית.

רם שפע: כלומר, שני הדברים האלה ביחד מתחברים למציאת באמת בלתי אפשרית.

עופר כסיף: אחד מזין את השני.

רם שפע: כמובן.

רם שפע: אז אלה ארבעת הדברים, והסיפור של מודל הרמזור – נשמח לקבל חוות דעת עד כמה הוא מצליח לעבוד.

רם שפע: ברור שכל הזמן זה נתון לשינויים, וזו התמודדות לא פשוטה גם לוועדת שרים לאזורים מוגבלים.

רם שפע: זה אירוע מורכב שעוד לא התמודדנו אתו עד עכשיו במערכת החינוך.

רם שפע: אז אלה חמשת הנקודות – ארבעה מהם דברים לבדוק שינוי ואחד מהם – לבדוק איך הוא מתפקד.

רם שפע: אם את לוקחת את זה בחשבון אז בסדר גמור.

רם שפע: אנחנו גם נדאג שזה יגיע לקבינט.

רם שפע: בגלל שהמנהלים פה הם מבחינתי פקטור קריטי, אשמח מאוד לשמוע את אורית גור כהן.

אורית גור כהן: בוקר טוב.

אורית גור כהן: קודם כל אני רוצה להגיד שכיף גדול לראות את התיכוניסטים חוזרים לכותלי בית הספר.

אורית גור כהן: תענוג לראות אותם וכיף לראות לבית הספר.

אורית גור כהן: אנחנו בטוח התגעגענו אליהם.

אורית גור כהן: אין ספק שהמענה הרגשי והחברתי נמצא בתוך המסגרת הלימודית.

אורית גור כהן: לגבי התקנות – אני חושבת שכולם מבינים שהן מענה מעולה כדי להחזיר את הילדים בשביל המענה החברתי אבל בהחלט לא לסגירת פערים פדגוגיים.

אורית גור כהן: אנחנו היום מייצרים מצבים – אפילו בדברים יצירתיים של קפסולות כאלה ואחרות שבעצם שברגע שצוות לימודי מגיע ללמד שכבה מסוימת, השכבות האחרות כבר לא לומדות עם אותו צוות לימודי בתוך בית הספר, כיוון שאותם מורים כבר לא יכולים ללמד אותם.

אורית גור כהן: בבית ספר שש שנתי זה עוד יותר – אם יש מורים על הרצף, יותר ויותר שכבות - - -בעצם יכולות למוד רק מרחוק ולא מקרוב את אותם מקצועות.

אורית גור כהן: לצורך העניין, אם אנחנו את סדר העדיפויות שמנו באופן טבעי לטובת בחינות בגרות החורף אז אם אצלי בכיתה י"ב מגישים לחורף באזרחות ובמתמטיקה הצוותים האלה שמלמדים בדרך כלל יותר משני כיתות לא יכולים ללמד אף אחת מהשכבות האחרות מקרוב.

אורית גור כהן: המשמעות של זה – אחת, עוד פעם – שאנחנו עדיין ממשיכים בשכבות האחרות באותה צבירת פערים שהייתה קודם, ושתיים, כדי לייצר אפשרות להביא אותם לבית הספר – אנחנו חייבים לעשות את זה בצורת ימים מרוכזים.

אורית גור כהן: הימים המרוכזים אומרים שאותן שכבות לא לומדות מקצועות באותם ימים והשכבות האחרות לא לומדות מרחוק עם אותם צוותים.

אורית גור כהן: אני מקווה שאני מספיק ברורה כדי להבין את המורכבות.

אורית גור כהן: לכן אני אומרת שאם למישהו נדמה שאנחנו מצליחים לייצר סגירת פערים בזה – התשובה היא: לא.

אורית גור כהן: אנחנו מצליחים בהחלט לתת מענה לחלק ממקצועות הבגרות, ולתת מענה בעיקר חברתי-רגשי, שהוא מאוד מאוד חשוב, אני לא מזלזלת – להפך, אנחנו לשם חתרנו ורצינו בזה, ואנחנו בכיוון.

אורית גור כהן: אבל לא לסגירת פערים.

אורית גור כהן: אני עוד פעם פונה למשרד החינוך ומנצלת את הפלטפורמה הזו כדי שיהיה מובן שחייבים לחשוב מחדש על הנושא של בחינות הבגרות, כדי להבין שהילדים לא יהיו מוכנים לבחינות הבגרות כפי שהן כרגע, לצמצם את המספר, לצמצם את ההיקף.

אורית גור כהן: אנחנו בפערים שלא ייסגרו בתקנות הנוכחיות, וחבל שנגיע ונמצא את עצמנו מול שוקת שבורה, ויפה שעה אחת קודם.

רם שפע: תודה רבה.

רם שפע: אני מסכים.

רם שפע: בדיוק מקודם קבענו פה עוד דיון.

רם שפע: הסיפור של הבגרויות הוא עדיין בפער אדיר.

רם שפע: דיברנו על זה קודם, בדיון הקודם, בהקשר אחר.

רם שפע: אבל הרי ברור לכולם שהילדים והילדות לא יגיעו מוכנים.

רם שפע: עכשיו, או שנחליט את זה מהר, או שיהיה לחץ ואז יחליטו.

רם שפע: אני לא רואה עוד אפשרות ואני מקווה שגם המשרד מבין את זה – כל החלטה אחרת פשוט לא תהיה ריאלית.

רם שפע: אז יפה שעה אחת קודם.

רם שפע: תודה רבה.

רם שפע: סמנכ"לית חינוך בשלטון המקומי, מיכל מנקס, נמצאת אתנו?

מיכל מנקס: שלום לכולם.

מיכל מנקס: אני לא אחזור על הדברים.

מיכל מנקס: אני רק רוצה לחזק את מה שאמרת בפתיח.

מיכל מנקס: אני חושב שזה רעיון נפלא להשאיר את מערכת החינוך פתוחה גם אם יהיה סגר – זה בהחלט מפעל חיוני תרתי משמע.

מיכל מנקס: כמו ששמענו מאורית ומאנשים שאנחנו רואים יום יום ושעה שעה – זה פשוט היה צעד גדול ונכון להחזיר את התלמידים למערכת.

מיכל מנקס: אני באמת מקווה שנמשיך בתוכנית ותלמידי כיתות ז' עד ט' יפקדו את בתי הספר ביום ראשון הקרוב.

מיכל מנקס: לא אחזור, אבל כן – השטח רועש וגועש בנוגע להגבלה של המעברים בין הקבוצות.

מיכל מנקס: אנחנו עובדים בשיתוף פעולה עם משרד החינוך, אנחנו בקשר עם מנהלי בתי הספר, ודאי שעם אגפי החינוך.

מיכל מנקס: הרעש הוא לא סתם כי מישהו מתפנק כי לא נוח לו – זה בהחלט מעכב למידה, זה בהחלט פוגע בה.

מיכל מנקס: זה קשור גם לבגרויות.

מיכל מנקס: המחשבה הייתה שהילדים שיחזרו לספסל הלימודים ויפגשו את המורים שלהם בשיעורים פרונטליים ויוכלו להיעזר ולהצליח יותר בבחינות הבגרות – היא טובה, היא נכונה, היא מוגבלת.

מיכל מנקס: אנחנו רואים שבהיקפים שנשארו לבחינות הבגרות ובמספרם, החשש הוא שהתלמידים לא יעמדו בעול הזה ובמטלות.

מיכל מנקס: אני מזכירה לכולם שלה

מיכל מנקס: בדיל מההשכלה הגבוהה וממקומות אחרים, לתלמידי התיכון יש תאריך סיום והוא מועד הגיוס שלהם.

מיכל מנקס: זאת אומרת, אין זמן לחזור על דברים או להמשיך אותם.

מיכל מנקס: אני רוצה לומר מילה על פעילות הנוער – תנועות וארגונים.

מיכל מנקס: אני יודעת על מהלכים שעשתה מועצת הנוער הארצית, מועצת התלמידים הארצית.

מיכל מנקס: יש פה נציג, ואני אאפשר להם להציג את הדברים.

מיכל מנקס: בצעד מדהים הם הגישו מתווה ביחד עם המשרד להשכלה גבוהה, ואני יודעת שקשובים אליהם במשרדים.

מיכל מנקס: אני מקווה שתהיה איזושהי פריצת דרך לטובת פעילות מפוקחת ומבוקרת שלהם, שהיא כל כך חשובה.

מיכל מנקס: וכמובן שאני אחזור ואומר שמודל הרמזור הוא המודל הנכון גם למערכת החינוך.

מיכל מנקס: אנחנו שומעים מראשי רשויות במגזרים השונים את שביעות הרצון מהעזרה של פיקוד העורף ומשרד הבריאות.

מיכל מנקס: יש תמיכה וקשר רציף עם רשויות בכלל ועם רשויות שצריכות את העזרה הזו בפרט – אז קודם כל לברך על הדבר הזה ולקוות שהוא אכן ימשיך.

רם שפע: תודה רבה, מיכל.

רם שפע: אנחנו מסכימים באופן מוחלט על הכול – גם על הצורך להרחיב עוד.

רם שפע: נגיע, אגב, גם לשם.

רם שפע: יש לנו עוד מספיק זמן עם הקורונה, לצערנו, שהממשלה תתפכח גם בעניין הזה ותייצר עוד רמזורים בתחומים אחרים של החיים שלנו.

רם שפע: אנחנו נמשיך בזה.

רם שפע: אפרופו תלמידים – אז בבקשה, נמצא אתנו עומר שחר ונשמח לשמוע את הזווית שלכם.

עומר שחר: בוקר טוב.

עומר שחר: קודם כל אני אתייחס למה שאורית אמרה, לגבי הפער הלימודי – שזה באמת פער שקשה לצמצם אותו עכשיו.

עומר שחר: אנחנו לא באמת חזרנו באופן מלא לבית הספר.

עומר שחר: אנחנו חוזרים ליומיים בשבוע, שלושה ימים בשבוע – בקפסולות.

עומר שחר: לא תמיד אנחנו מצליחים ללמוד עם המורים המקצועיים של אותו מקצוע כי הם לא יכולים להסתובב בכמה שכבות בו זמנית, יש את עניין הקפסולות וההגבלות האלה.

עומר שחר: אז גם מה שאמרתם לגבי הימים המרוכזים – זה באמת גורם לפערים מאוד גדולים ויוצר מצב שבסוף, ביום שאנחנו מגיעים לבית הספר אנחנו גם לא לומדים בזום, המענה הרגשי ניתן, אנחנו מקבלים אותו – אנחנו מתרגשים להגיע לבית הספר, פוגשים חברים ומורים, יש קצת שגרה.

עומר שחר: אבל באותו היום שאר התלמידים, כולל אנחנו, לא לומדים והבגרויות – אומרים לנו שעוד חודשיים שלושה נצרך לגשת לבגרויות, ואני לא רואה איך זה קורה.

עומר שחר: הפערים הלימודיים כל כך גדולים שאי אפשר לכסות אותם ולפחות כרגע אני לא מרגיש מוכן לבגרות, אני לא רואה את זה קורה.

עומר שחר: אני אמור להיבחן השנה - - -

מאיר כהן: כבר הודיעו לכם כמה אחוזים מהחומר מורידים בכל מקצוע?

מאיר כהן: אתם יודעים?

מאיר כהן: אתם מוכנים לזה?

עומר שחר: כן.

עומר שחר: לפי מה שאני יודע הודיעו לנו, אבל עדיין – החומר שניתן הוא עדיין גדול מדי לפי - - -

מאיר כהן: אפשר לקבל דוגמה?

מאיר כהן: במה אתה ניגש השנה?

עומר שחר: אני ניגש במתמטיקה, היסטוריה – יש לנו מבחן פנימי, בתנ"ך – חיצוני, באנגלית - - -

מאיר כהן: למשל בתנ"ך, חיצוני – אתה כבר יודע?

מאיר כהן: כל תלמיד קיבל ממשרד החינוך את המיקוד של החומר?

עומר שחר: עדיין לא קיבלנו מיקוד של החומר.

רם שפע: יש מישהו ממשרד החינוך שרוצה להתייחס לשאלה הספציפית הזו?

אינה זלצמן: אני אעשה את זה בקצרה.

רם שפע: לא חייבים בקצרה.

רם שפע: זה נושא חשוב, אפשר להאריך בו.

אינה זלצמן: אני אגיד כך – קודם כל אני שומעת את התלמידים, שומעת את המנהלת.

אינה זלצמן: ברור לנו ולכולם שטובת התלמידים לנגד עינינו.

אינה זלצמן: אנחנו עוד לפני פתיחת השנה ולכן חשוב לי לדייק את התשובה כאן.

אינה זלצמן: עשינו מיקוד לחומר וצמצמנו אותו.

אינה זלצמן: המיקוד והצמצום של זה נמצא כמובן אצל המנהלים והמורים אבל הוא גם נמצא פתוח לעיני כל מי שמעוניין להסתכל, באתר שלנו, של "לומדים בביטחון", ומי שרוצה ולא יודע עד הסוף – אז זו הקריאה שלי, להיכנס לאתר ולראות.

אינה זלצמן: יש שם ממש על כל מקצוע ומקצוע – מה צומצם ומה היה המיקוד.

אינה זלצמן: אז אני מזמינה אותך להסתכל.

מאיר כהן: מה זה מה היה המיקוד?

מאיר כהן: מתי נכתב המיקוד הזה?

אינה זלצמן: כבר לפני פתיחת שנת הלימודים, מראש צמצמנו ומיקדנו.

מאיר כהן: בהנחה שהתלמידים חזרו רק עכשיו, ואנחנו בתחילתו של חודש דצמבר – האם המיקוד הזה יעבור עוד בחינה?

מאיר כהן: האם תבינו שהילדים לומדים פחות שלושה חודשים?

מאיר כהן: האם זה יילקח בחשבון?

עומר שחר: יש איזה מיקוד אבל אנחנו לא יודעים אם הוא רלוונטי או לא.

מאיר כהן: בשבילך אני שואל את השאלה הזו – בבקשה, גברתי.

מאיר כהן: האם אתם הולכים להוציא עוד מיקוד, חדש?

אינה זלצמן: אני אגיד שוב – המיקוד של ממש תחילת שנה הוא קריטי כי הוא כבר נתן איזשהו מהלך לתלמידים, לדעת איפה הם נמצאים, וגם למורים.

אינה זלצמן: דבר נוסף, ותכף אתייחס גם לשאלה שלך – דחינו את מועד בגרות החורף בחודש ימים, הוספנו באפריל מועד נוסף – זה גם משהו שאתם כבר יודעים, והוא פורסם.

אינה זלצמן: פרסנו את המועדים על פני תקופת זמן ארוכה יותר כדי להקל, ואנחנו שומעים את הקולות, גם את המנהלים, גם אתכם, גם את המורים, ואנחנו בוחנים, פועלים לעשות מיקוד נוסף ועוד צמצום, ואנחנו כמובן נעדכן.

מאיר כהן: זה חשוב מאוד.

מאיר כהן: אני חושב שאתם חייבים לעשות מיקוד נוסף.

אינה זלצמן: בהחלט.

מאיר כהן: כי החזרה ללימודים היא מבורכת.

מאיר כהן: אני כל כך שמח שאתם הייתם ערוכים, ושהשר והוועדה קיבלו החלטות כאלה, וככל שיחזרו יותר מהר אנחנו נברך על זה.

מאיר כהן: אבל גברתי, צריך לדעת שהילדים לומדים יומיים בשבוע ועדיין בקפסולות, ועדיין בזום – חלק מהם, ואני חושב שראוי מאוד שמשרד החינוך יעשה ויפרסם עוד מיקודים חדשים לכל המקצועות.

מאיר כהן: תודה.

עומר שחר: אני יכול רק להוסיף לגבי החינוך הבלתי פורמלי – מחר בוועדה אנחנו נציג את המתווה שהכנו לחזרה של החינוך הבלתי פורמלי, אבל יש משהו שאני רוצה להגיד בנימה אישית: מבחינת הנוער, אנחנו יודעים שאם אנחנו נגיע לפעילות בלתי פורמלית – תנועות נוער או דברים כאלה – אנחנו כן נשמור על ההנחיות, אנחנו כן נקפיד, כי אנחנו יודעים כמה זה חשוב לנו וכמה אנחנו לא רוצים שזה ייפסק.

עומר שחר: יש מרכזים, יש מקומות פתוחים, יש שמירה על ההנחיות, אבל בעיקר יש את הצורך האמיתי של בני הנוער להגיע לתנועות הנוער, לארגוני הנוער, ובאמת – ליהנות מקצת היגיון בשיגעון הזה שנקרא מגפת הקורונה.

עומר שחר: אנחנו נמצאים כל כך הרבה זמן בבית שקצת שגרה וקצת אוויר לנשימה זה בשבילנו להגיע לתנועות, לארגונים וליהנות מזה.

רם שפע: תודה רבה, אני מסכים אתך מאוד וזה יפה שאתה אופטימי לגבי האחריות של בני הנוער.

רם שפע: אני מחזק אותך בעניין הזה, ובאמת – ברוב המקרים הם אולי אחראים יותר מתמונות אחרות שראינו בקניונים השבוע, או דברים אחרים שמקשים מאוד על האירוע.

צופית גולן: אני קוראת את התקנות האלה, ואני קודם כל רוצה לומר תודה לוועדה שילדי כיתות ה' ו-ו' יגיעו לבית הספר, כי זה לא היה ברור מאליו.

צופית גולן: דובר על מתי שהוא בינואר.

צופית גולן: דבר שני שחשוב לי לשים פה על השולחן - - -

רם שפע: יפה שאת זוכרת את זה.

רם שפע: אנשים רגילים לחיות את ההווה.

צופית גולן: אז אני אזכיר עוד דבר שאולי אנשים לא זוכרים – שהמתווה של משרד החינוך בתחילת השנה דיבר על כיתות ה'-ו' על תשע שעות בשבוע.

צופית גולן: המתווה הנוכחי מדבר על 15 שעות לכיתות ה' ועל 14 שעות ל-ו'.

צופית גולן: אני אזכיר שהיו פה המון דיונים בדיוק עלז ה.

צופית גולן: הדרישה שלנו, שלכם, מאוד עיקשת לאורך כל הזמן – להוסיף שעות, להוסיף ימים, הילדים לא יכולים לשבת כל כך הרבה שעות בבית.

צופית גולן: אז אפרופו הדיון שהיה לנו קודם וגם הדיון שיש פה עכשיו – אני חושבת שחשוב לשים את זה על השולחן ולהגיד את זה.

צופית גולן: קודם כל להודות לוועדה, שמבלי שזה היה עולה פה כל יומיים לדיון זה לא היה קורה.

צופית גולן: אז למישהו יש פה זיכרון ארגוני, מסתבר.

צופית גולן: עכשיו, עוד כמה בקשות שיש לנו.

צופית גולן: הוחרגו המורים לספורט אבל המורים לאנגלית – לא.

צופית גולן: אנחנו יודעים שיש חוסר מאוד גדול במורים לאנגלית, גם ביסודי.

צופית גולן: מה שאמור שלמרות המתווה של משרד החינוך שהילדים צריכים ללמוד אנגלית, ואני מזכירה שבכיתות ה'-ו' הם עוד שנייה עולים לחטיבות הביניים.

צופית גולן: הם בפער כבר ממרץ.

צופית גולן: כרגע הם לא ממש לומדים כי לא ניתן.

צופית גולן: ברגע שמורה יכול לעבור עד ארבע קבוצות, בסופו של דבר הוא לא יכול ללמד את רוב הכיתות של ה'-ו'.

צופית גולן: אני לא מדברת על ד', ב' ו-ג' שבכלל לא לומדים.

צופית גולן: אז זו הבקשה שלנו, שיביאו להחרגה את המורים לאנגלית.

צופית גולן: אנחנו לא מבקשים את כולם, אנחנו מבינים שחשוב שזה יהיה באחריות – אמרתי בדיון הקודם, אני מאוד מעריכה את הדרך שמשרד הבריאות עושה את זה ומנהל את זה אבל עדיין, המורים לאנגלית זו בעיה מאוד קשה.

צופית גולן: אגיד את מה שאמרתי בדיון הקודם – מענה להורים וילדים, משפחות בסיכון – אני מרגישה צורך לשים את זה כל דיון בתקנות על השולחן.

צופית גולן: ועוד משהו שהעירו את תשומת ליבנו אליו – הוועדה עבדה מאוד קשה לדאוג לתקנות של המפגשים בחוץ.

צופית גולן: בפועל, מרגע שהילדים חזרו לבית הספר והם לא חזרו לשבוע שלם – הם חזרו ל 4-3 ימים, תלוי בעיר, התקנות האלה לא קורות בפועל.

רם שפע: לא מיישמים את זה.

צופית גולן: לא.

צופית גולן: הם אמרו – אוקיי, הם חזרו.

צופית גולן: י"א-י"ב אני מזכירה, יחזרו, ומה שעולה אצלנו בשטח מאוד חזק - - -

מאיר כהן: כשאנחנו קובעים תקנות זה לתת לבית הספר כלים.

מאיר כהן: זה לא להגיד לבית הספר – היות שדיברנו על קבוצות, אתם חייבים לעשות את זה.

מאיר כהן: יכול להיות שמנהל יגיד – אתם נתתם לי ארגז כלים, ואני בוחר מתוכו.

צופית גולן: אבל ברגע שיש תחושה שכולם חזרו - - -

רם שפע: אולי מה שאת אומרת – שצריך להדגיש את זה שהתקנות בשטח פתוח קיימות, חשובות, מאפשרות - - -

צופית גולן: חשובות כי הן באות לתת מענה לא פדגוגי אלא רגשי-חברתי.

רם שפע: נכון.

צופית גולן: ושם גם – יש עוד מורים שהם פוגשים.

רם שפע: אם כי אני יוצא מנקודת הנחה מהערכתי למנהלים שהם כנראה יודעים שזה כלי שיש להם, שהם יודעים שהם יכולים להשתמש בו, במקביל, בצורה היברידית לצד הלימודים בכיתה.

צופית גולן: אז בפועל אנחנו מבקשים לשים על זה זרקור.

רם שפע: זרקור חשוב.

צופית גולן: על י' עד י"ב- גם שם, המעבר של מורה עד ארבע קפסולות בעצם משאיר את הילדים בפועל בלי למידה.

צופית גולן: למרות שהמתווה מדבר על יומיים בשבוע המנהלים אומרים לנו שאי אפשר, לכל היותר זה יום בשבוע.

צופית גולן: כל המקצועות החשובים, המקצועות שהילדים ניגשים אליהם מוגבר בבגרות – בסופו של דבר ממשיכים להילמד בזום.

צופית גולן: אין דרך לבצע את זה בפועל, גם המעבר של הילדים - - -

מאיר כהן: אני לא שומע את זה - - -

צופית גולן: הנה, שמעת את זה קודם, המנהלת אמרה את זה.

מאיר כהן: כן, אני יכול להעיד – אני מדבר עם מנהלים, אני רואה בעיר שבה אני גר, בדימונה – המנהלים והרשות יוצאים מגדרם שהילדים ילמדו חמישה ימים.

צופית גולן: אני לא מדברת על ה'-ו' – דיברה פה מנהלת של ארגון המנהלים ואמרה בדיוק את אותם הדברים.

צופית גולן: אני לא ממציאה משהו חדש.

צופית גולן: זה משהו שעולה מאוד חזק מהשטח.

צופית גולן: גם רם דיבר עליו.

צופית גולן: יש בעיה מאוד קשה עם העובדה שילדים יכולים לעבור רק שתי קפסולות ומורה יכול לעבור עד ארבע.

צופית גולן: זה משהו שאנחנו כן מבקשים שתהיה התייחסות אליו.

צופית גולן: ושוב, הבגרויות, שאינה זלצמן אמרה עכשיו שיצומצם בפועל – אז אני מקווה שזה באמת יקרה בפועל.

צופית גולן: עד פה התייחסותי, ושוב, תודה לוועדה על ההתעקשות על הילדים שלנו.

רם שפע: ד"ר אפללו, בבקשה.

אפרת אפללו: כמה דברים.

אפרת אפללו: אנחנו עובדים מסביב לשעון עם כל הגורמים כדי לנסות ולייצר את הדרך הבטוחה והנכונה לחזרה שונה ואחרת מה-1 לספטמבר.

אפרת אפללו: אנחנו רואים שיש עלייה בתחלואה ובכל זאת אנחנו מחזירים את החינוך ביחד – כולם, בדרך המקצועית שבה אנחנו מוצאים לנכון, ואנחנו כמובן עושים את הכול בשיתוף פעולה עם משרד החינוך ועם שותפים נוספים.

אפרת אפללו: לגבי המעבר של מורים – כמו שאמרתי, ב-1 לספטמבר התאפשר מעבר של מורים בין הרבה יותר קבוצות.

אפרת אפללו: אנחנו החלטנו שאנחנו לא מסכימים למעבר של יותר משתי קבוצות, ואנחנו מאמינים ואנחנו שומעים שיש צרכים ופתרונות יצירתיים.

אפרת אפללו: נעשה חשיבה שוב, יחד עם השותפים שלנו, ונראה איך נוכל להוציא את הדבר הזה לפועל, ואני מאמינה שנצליח, כי שמעתי כבר כמה רעיונות שכן אפשר להוציא את זה לפועל.

אפרת אפללו: לגבי כיתות ה'-ו', כן הגדלנו, למשל מעבר של מורים בקבוצה הזו – משלוש לארבע.

אפרת אפללו: כרגע שלוש זה רק מ-א'-ב', ומעבר של סייעות בגנים.

אפרת אפללו: כמו שאמרתי כמה פעמים אנחנו עוקבים אחרי התחלואה ורואים איפה כן אפשר לתת קצת - - -

מאיר כהן: אתם מאשרים את הודעתו של שר החינוך שביום ראשון יחזרו חטיבות הביניים, בעזרת ה'?

אפרת אפללו: כן.

קריאה: זה הקבינט אמור לאשר.

רם שפע: מחר זה אמור להיות מאושר.

מאיר כהן: ומשרד הבריאות שלם עם זה?

אפרת אפללו: לפי הרמזור, כן.

אפרת אפללו: לגבי מפעילים חיצוניים – הדבר בבדיקה.

אפרת אפללו: לגבי תנועות נוער – הרגע יצא מפה איתי, יושב-ראש מועצת התלמידים הארצית.

אפרת אפללו: אנחנו גם אתו בדיונים על כל החזרה הזו של תנועות הנוער וארגוני הנוער, גם אתו וגם עם הארגונים והתנועות עצמן.

אפרת אפללו: אני מאמינה שנצליח לגבש משהו בימים הקרובים.

אפרת אפללו: משהו טוב, שבו נצליח לעשות את החזרה הזו נכונה וטובה.

אפרת אפללו: אז לידיעה, שזה ממש מונח על השולחן.

אפרת אפללו: לגבי החרגה של מורים לאנגלית – החרגנו מורים לחינוך גופני לאור העובדה שתלמידים יושבים הרבה מאוד בבית ולא הגיוני שיחזרו לבית ספר ואנחנו נגיד שמורה לחינוך גופני לא יכול לראות את הכיתות.

אפרת אפללו: אנחנו מאמינים שמורה לחינוך גופני יכול לתת שיעור בשטח פתוח, עם מסכה, לשמור על מרחקים, להבדיל ממורה לאנגלית שאפשר לעשות הוראה באנגלית בזום ובדרך אחרת ולא לחשוף את הילדים לעוד מורה.

אפרת אפללו: מורה לחינוך גופני זה משהו שהוא מחויב המציאות מבחינת השמירה על הבריאות הנפשית והבריאות הפיזית של התלמידים שמגיעים לבית הספר, של אלה שיושבים בבית ולא עושים שום פעילות גופנית בכלל, בגלל שאין להם אפשרות, אז לפחות בבית הספר – שכולם יוכלו לעשות.

אפרת אפללו: לגבי מודל הרמזור – אז כמו שאמרנו, וישבנו עם משרד החינוך – ה - - -של הרשויות תיעשה ביום רביעי, לקראת יום ראשון, כדי לתת לרשויות מספיק זמן להיערך.

אפרת אפללו: אנחנו בעצם מחדשים את מודל הרמזור במערכת החינוך, ואנחנו נראה עכשיו איך זה עובד, ונוכל כמובן לדייק את הדברים תוך כדי תנועה.

אפרת אפללו: מבחינת עזרה לרשויות – שאלת, עזרה לרשויות אדומות, איך להפוך אותן לירוקות, אז יש כל מיני אמצעים שנוקטים.

אפרת אפללו: יש הרבה מאוד ירידה לשטח של כל מיני גורמים רלוונטיים – של הדסקים, של הפרויקטור של משרד הבריאות לשטח לשמוע את הרשויות כדי לתפור אתם את העבודה הנכונה.

אפרת אפללו: אנחנו מתגברים חקירות, מתגברים בדיקות, הקצאת בדיקות בניידות, בדרייב אינים, בווק-אינים בכל הרשויות האלה, בחלוקת סלי מזון, סיוע למבודדים, כמובן – תקציבי הסברה, תגבורי חמ"לים מקומיים, מתנדבים וכמובן – הגברת אכיפה, וכו'.

אפרת אפללו: נותנים לרשויות הרבה מאוד כלים כדי לשפר את מצב התחלואה ברשות.

אפרת אפללו: חשוב לי להגיד – זה לא כדי לשפר את הצבע את הרשות, אלא לשפר את השליטה של הרשות ואת מצב התחלואה ברשות, כי שמעתי היום בחדשות על זה שמדברים שרשויות רוצות לשנות את הצבע שלהן.

אפרת אפללו: זו לא המטרה.

אפרת אפללו: המטרה היא להוריד את התחלואה, לעצור אותה מוקדם ולקטוע את השרשראות למניעת ההפצה.

מאיר כהן: יש איזו מדיניות לגבי מורים – אם מנהל בית ספר רוצה לערוך, בהסכמה של צוות המורים – בדיקות?

מאיר כהן: מישהו יכול לשלוח לו אנשים שייעשו בדיקות מרוכזות בבית הספר?

אפרת אפללו: אז אגיד לגבי בדיקות – בכל פתיחה כזאת יצאנו בפריסה ארצית גדולה בשיתוף פעולה של פיקוד העורף, כמובן – בצוותים של מד"א שעושים את הדברים וקופות החולים, כדי לאפשר פריסה כמה שיותר רחבה, למורים – בכל מקום שהם רוצים להגיע ולהידגם.

אפרת אפללו: לגבי הגעה של ניידות למסעדות – זה דבר שאנחנו כל הזמן חושבים עליו, גם כן.

אפרת אפללו: בשבוע שעבר חשבנו איך להגביר היענות של מורים להגיע לבדיקות, וזה אחד הדברים שעלה, זאת אומרת, הנגשה של הבדיקות למורים.

אפרת אפללו: כרגע הקצאת ניידות למוסדות חינוך זה במקרים בעיקר של התפרצויות, מקרים חריגים של תחלואה במוסדות חינוך.

אפרת אפללו: מבחינת סקרים – זה מאוד תלוי, זו הקצאה של מחוזות.

אפרת אפללו: צריך לנהל את כל המשאב הלאומי הזה של בדיקות, אי אפשר שכל אחד שירצה יקבל.

אפרת אפללו: כמובן שיש תעדוף לאומי על פי הדירקטיבה של משרד הבריאות שמנוהל על ידי מפקדת אלון, והתהליכים קורים תוך כדי תנועה.

אפרת אפללו: אני חושבת שמנהלי בתי הספר וארגוני המורים חייבים לעודד את המורים להגיע ולהיבדק.

אפרת אפללו: אנחנו כמובן עושים פיילוטים לבדיקות של תלמידים, כמו שאתם מכירים, לבדוק היתכנות של הדברים ברמה הלאומית.

אפרת אפללו: יש הרבה עבודה.

אפרת אפללו: עושים, והכל כדי לתפוס את התחלואה ולעצור אותה כמה שיותר מוקדם.

אפרת אפללו: נשמח לקריאה שלכם מפה – לכולם, גם להורים לאפשר לתלמידים להיבדק, גם לכם לקרוא למורים להיבדק.

אפרת אפללו: אנחנו חושבים שזה אחד הכלים האפקטיביים שיש לנו וצריך לנצל אותו, אבל זה צריך להיות מנוהל.

רם שפע: מסכים.

רם שפע: מקבלים מאוד.

רם שפע: חלק מההתייחסויות שלך מאוד אופטימיות.

רם שפע: אני מקווה שהקריאה שלך גם לחינוך הבלתי פורמלי, גם לגבי המפעילים – שאני מבין שאמרת שזה בעבודה, וודאי החזרה של כיתות ז'-ט', שזה מאוד מאוד משמעותי.

רם שפע: מקווים לבשורות טובות בעניין הזה.

מנשה לוי: שתי הערות קצרות.

מנשה לוי: אחת לגבי הסיפור של הבדיקות.

מנשה לוי: אכן אני מקדם בברכה את הרעיון של ניידת לבתי ספר שתגיע כדי לאפשר בדיקות לתלמידים ולצוות החינוכי בכלל.

מנשה לוי: רק הערה אחת – יש, למשל, דוגמה ממקום שאתה מכיר, עמק חפר.

מנשה לוי: נאמר לנו שביום ראשון תגיע ניידת.

מנשה לוי: הבעיה היא שלכול בית ספר נותנים שעתיים.

מנשה לוי: בשעתיים 1,300 תלמידים ועוד 200 אנשי צוות – לא נראה לי שזה מספיק.

מנשה לוי: כלומר, צריך לשים לב גם לעובדה הזאת.

מנשה לוי: הערה שנייה – לגבי שיתוף פעולה של מנהלים.

מנשה לוי: יש לכם שיתוף פעולה מקסימלי רק שיקשיבו לנו.

מנשה לוי: אני גם פונה בהזדמנות הזאת שוב, באמצעות הוועדה המכובדת, להנהלת משרד החינוך להקשיב יותר למנהלים, להקשיב יותר למנהלים.

מנשה לוי: בנושא של קפסולות, למשל, אני מודיע לך באחריות מלאה – עם מגבלה של ארבע קפסולות למורה ושתי קפסולות לתלמיד לא ניתן להחזיר תלמידים בצורה רצינית לחינוך העל יסודי לבתי הספר.

מנשה לוי: לא ניתן, פשוט לא ניתן.

מנשה לוי: מנהלים רבים טוענים ובצדק שעדיף לוותר על חזרת התלמידים ליום-יום וחצי, מה שמחרב לנו את הלמידה מרחוק, כי זה אותם מורים, ולהמתין למצב שבו מספר הקפסולות הוא יותר מאשר ארבע קפסולות.

מנשה לוי: לכל מורה שיש לו 6-5 כיתות, זה הממוצע בעל יסודי – זה אומר 12-10 קפסולות.

מאיר כהן: אתה יכול להציג לנו כיושב-ראש ועד המנהלים תכתובות עם כל המנהלים?

מאיר כהן: איזושהי עבודה שעשיתם שבאמת המסקנה מאששת את מה שאתה אומר?

מאיר כהן: כי עוד פעם – כל פעם שאנחנו עולים בזום מתחיל להיווצר מצב שלא משנה מה יעשו תמיד תגידו שזה לא מספיק.

מאיר כהן: אני שומע ממנהלים שהם באמת האימפרטורים, ובעיניי הם הגיבורים של הסיפור הזה, שמצליחים כן לייצר מהדבר הזה.

מאיר כהן: השאלה היא האם - - -מהדברים שלך יוצא – עדיף שיסגרו את התיכונים.

מאיר כהן: אני אומר לך שזו טעות להגיד את זה.

מאיר כהן: צריך לשאוף לשפר, אבל בשום פנים ואופן אסור לשמוע מנציג המנהלים שהוא קורא לסגור את בתי הספר כי טוב שבתי ספר יהיו סגורים מאשר יעבדו יומיים.

מאיר כהן: אני לא מסכים אתך.

מאיר כהן: אני חושב שזו אמירה שצריך לחשוב עליה פעמיים.

מאיר כהן: יש פה ניסיון של משרד החינוך, של ראשי ערים, של פיקוד העורף – ניסיון באמת מעורר כבוד עם כל הביקורת להחזיר תלמידים למערכת.

מאיר כהן: ואתה אומר – לא, אם זה לא מושלם, ואם לא תפתרו את הבעיות עדיף שתסגרו.

מאיר כהן: למה?

מנשה לוי: לא.

מנשה לוי: זה לא מה שאני אומר.

מנשה לוי: יש פה בקבוצה עוד מנהלים שצופים בי ובך.

מנשה לוי: הם שותפים.

מנשה לוי: אני מודיע לך באחריות מלאה, וחבל שאני לא יכולה לחשוף בפניך את קבוצת הווטסאפ והטלגרם, ויושבת כאן גם אורית גור כהן שתוכל לאשש את דבריי.

מנשה לוי: אני מלא הערכה לאפשרות להחזיר תלמידים לבתי הספר, מלא הערכה לניסיון הזה, אבל אני אומר לך ביושר: ההורים חושבים שהתלמידים חזרו לבית הספר והם לומדים לימודים רגילים ומלאים.

מנשה לוי: לא ניתן לעשות את זה.

מנשה לוי: לא ניתן.

מאיר כהן: זה ידוע.

רם שפע: מנשה, אני חושב שמה שחבר הכנסת מאיר כהן התכוון להגיד – גם אני עם יד על הלב קיבלתי לא מעט פניות של מנהלים ששתי הקפסולות או ה-2 וה-4 הן מגבלה מאוד קשוחה.

רם שפע: נראה לי שבנוסף צריך להגיד שזה לא אומר שעדיף שהם יחזרו הביתה, כמובן.

רם שפע: אנחנו צריכים בתוך הדבר הזה, אולי, לקרוא לקבינט לאפשר עוד איזושהי פתיחה שתאפשר ללמוד בתוך המגבלה.

מאיר כהן: צריך להעלות את הקפסולות לשש.

מאיר כהן: בוודאי.

מנשה לוי: עוד הערה אחת ואני מסיים: לגבי היקף החומר לבחינות בגרות.

מנשה לוי: כבר עשרות פעמים – אני לא מגזים – פנינו להנהלת משרד החינוך בבקשה להקטין את היקף החומר לבחינות הבגרות.

מנשה לוי: לא נענינו.

מנשה לוי: ואני מודיע עוד פעם להנהלת משרד החינוך באמצעות

מנשה לוי: כם – אנחנו לא נוכל להכין את תלמידי העל יסודי לבחינות הבגרות אם לא יקצצו ב-50%, כי קפסולות זה 50%.

מאיר כהן: אתה צודק באלף אחוז.

מנשה לוי: אני מבקש להיענות לבקשה הזו, זו לא בקשה מוגזמת.

מנשה לוי: עוד נושא אחד – אתה זוכר את הנוסחה הסודית?

מנשה לוי: אנחנו עדיין באי ידיעה של מה היא הנוסחה הסודית.

מנשה לוי: מה היא?

מאיר כהן: אנחנו כבר יודעים שקוראים לה שקד, זהו.

מאיר כהן: אנחנו – כמוך.

מנשה לוי: ומעורבות חברתית – עוד נושא.

מנשה לוי: תרשום לעצמך.

רם שפע: רגע, שתי הנקודות של הבגרויות – אני מבטיח לך שאנחנו לא ננוח מהן, לא ממה שקרה עם השקד –קורונה שבאופן מובהק פגע בתלמידים - - -

מנשה לוי: אתה לא תצליח לקבל את הנוסחה.

רם שפע: שמעתי, ובכל זאת אנחנו לא ננוח – לא בהקשר של שקד קורונה של הקיץ ובוודאי לא בהמשך הקריאה שיצטרכו לצמצם עוד חומר לבגרויות בתשפ"א.

רם שפע: או שיעשו את זה עכשיו או שיחכו לרגע האחרון.

אפרת אפללו: אני רוצה להגיד – הבנתי שבמשת

אפרת אפללו: מע ממה שאמרת קודם שאנחנו בעד הפתיחה של הבלתי פורמלי אז אני רוצה לומר שכל הנושא של תנועות הנוער וארגוני הנוער – שוב, לאור העלייה בתחלואה ומה שקורה, אם נפתח את זה זה יהיה בהתאם להחלטה של שר הבריאות ומשרד הבריאות לפי מתווה מאוד ברור ומוגדר.

אפרת אפללו: אנחנו כרגע רק בדיונים.

אפרת אפללו: זה לא אומר שזה ייפתח היום או מחר - - -

רם שפע: עד שאת אומרת משהו אופטימי, פחות מ-10 דקות לוקח לך לסייג את זה?

רם שפע: למה להסתייג?

אפרת אפללו: אני עדיין אופטימית, אבל צריך להבין שבסופו של דבר זה לא בטוח מה שיקרה.

רם שפע: בואו נשמע משהו באותו הקשר.

רם שפע: ממש לפני 40 דקות התקשרה אלי מישהי ושלחה לי הודעה: "הי רם, שמי שיר, ואני מפגינה ממש מחוץ לכנסת לגבי פתיחת הפעילות של תנועות הנוער.

רם שפע: אשמח אם תוכל להתקשר.

רם שפע: שמענו שיש עכשיו ישיבה של ועדת החינוך ונשמח לקחת בה חלק".

רם שפע: אז העברתי פה את המספר שלה, נראה לי שזו אחלה הזדמנות לשמוע אותה.

רם שפע: אני לא מכיר אותה.

שיר: שלום.

שיר: אני אציג את עצמי.

שיר: קוראים לי שיר ואני עושה שנת שירות בשבט ברק בפתח תקווה בתנועת הצופים.

עומר: ואני עומר, רכז ואחראי על שנת שירות בגוש דן בתנועת הצופים.

עומר: קודם כל נעים מאוד וזה כבוד גדול להיות כאן בוועדת החינוך.

עומר: אנחנו פה נמצאים מחוץ לכנסת ואתם מוזמנים לבוא לבקר.

עומר: המסר המרכזי שאנחנו רוצים להעביר פה הוא שפתיחת החינוך הבלתי פורמלי הוא לקיחת אחריות, שגם במצב הבריאותי שבן נוער וילד בכיתה יא'-יב' לוקח את האחריות על הריחוק החברתי ועושה את זה עם החניכים שלו ועם החניכות שלו הוא לוקח עליהם את האחריות.

עומר: לעומת זאת, לא לפתוח את החינוך הבלתי פורמלי – הילדים נפגשים, הם נמצאים בגינות, בני הנוער נמצאים ברחובות עם אלכוהול, סמים, עם סיגריות, וכל היוצא מכך.

עומר: אנחנו לא הבעיה, אנחנו הפתרון לבעיה של בני הנוער, אנחנו הפתרון גם החינוכי וגם הבריאותי.

עומר: אנחנו מוכנים ורוצים לקחת את האחריות.

עומר: אנחנו תוהים לעצמנו איך כל דבר אחר נפתח לפני החינוך הבלתי פורמלי שאפשר לקרוא לו החינוך המשלים, ואפשר לקרוא לו בכל מיני שמות – אבל זה החינוך פרופר, דוגרי, זה היום יום של בני הנוער.

עומר: פשוט אנחנו מרגישים ששכחנו אותם והם מרגישים ששכחנו אותם.

עומר: שוב אני אדגיש את המסר: יש פה איזושהי לקיחת אחריות שיש לקחת – אנחנו הפתרון, גם הבריאותי גם החינוכי.

עומר: אנחנו לא הבעיה.

עומר: זה המסר שלנו, ואנחנו חושבים שיש פה איזושהי נקודת אל חזור שבני הנוער במדינת ישראל יחוו אותה במידה ולא ניקח את הצד האחראי, האמיתי, על פי המתווה ועל פי כללי המרחק ועטיית המסכות.

עומר: בני הנוער ייקחו את האחריות כי אנחנו בסופו של דבר מדברים על חינוך ועל זה שאם אנחנו רוצים שבאמת יהיה פה מצב בריאותי טוב יותר והאזרחים צריכים לקחת אחריות, בני הנוער ייקחו את האחריות אם ניתן להם אותה, והם ייקחו אחריות על עוד תלמידים.

רם שפע: אין דוגמה יותר טובה מנציגות בשטח.

רם שפע: גם אתם נמצאים עכשיו מחוץ לכנסת, גם פניתם אלינו לפני 40 דקות אבל היה לנו חשוב לתת לכם לדבר.

רם שפע: אני לא יודע כמה חבר'ה אתם שם – אם יש לכם יכולת להראות את עצמכם.

עומר: הם מסתכלים עליכם בטלפונים.

עומר: הם פה אתנו.

עומר: יש פה כבר כמה חברי כנסת שאתנו.

עומר: לשים את בני הנוער בלי מסגרת חינוכית - - -

רם שפע: אני חייב להסיר את הכובע.

רם שפע: באמת, מעורבות אזרחית פוליטית, לא מפלגתית – מאוד מרשימה.

רם שפע: זה באמת נראה לי דוגמה נפלאה לאקטיביות של בני נוער.

רם שפע: אני רק מבקש שבין כל חברי הכנסת נמצאים שם חברי הכנסת רם שפע ומאיר כהן יצטרפו גם לתומכים.

עומר: אנחנו מזמינים אותם.

שיר: אנחנו כאן גם מחר ומחרתיים ואנחנו באמת מחכים.

מאיר כהן: נגיע, נגיע.

רם שפע: יישר כוח גדול, והנה, לקחתם חלק בוועדה, והקריאה שלכם למשרד הבריאות – מקשיבים לה.

מאיר כהן: תקראו לשאר תנועות הנוער, חשוב מאוד.

עומר: אנחנו קוראים לשאר תנועות הנוער ולכול מי שהחינוך הבלתי פורמלי חשוב לו.

רם שפע: תודה רבה, אנחנו סוגרים את הדיון ומעלים להצבעה.

רם שפע: מי בעד תקנות מספר 9?

 << דובר >> מירב ישראלי: הנוסח לפניכם.

רם שפע: הצבעה בעד – 2 נגד – אין נמנעים – אין התקנות התקבלו.

רם שפע: התקנות אושרו פה אחד.

רם שפע: ניפגש פה מחר ליתר התקנות.

רם שפע: תודה רבה, ישיבה זו נעולה.